ለገርቢ ግድብ ፕሮጀክት መሬት ማስረከብ ባለመቻሉ ከቻይና የተገኘ 146 ሚሊዮን ዶላር ጥቅም ላይ ሳይውል ቀረ
ለሚቀጥሉት 20 ዓመታት ለአዲስ አበባ ከተማ ነዋሪዎች ንፁህ የመጠጥ ውኃ አቅርቦት ወሳኝ ድርሻ ይኖረዋል ተብሎ ለታሰበው የገርቢ ወንዝ ግድብ ፕሮጀክት፣ የኦሮሚያ ክልላዊ መንግሥት አስፈላጊውን መሬት በወቅቱ ባለማቅረቡ ከቻይና መንግሥት የተገኘው ብድር መጠቀሚያ ጊዜ አለፈበት፡፡ ይህ ገንዘብ ከአንድ ዓመት በፊት ሥራ ላይ መዋል የነበረበት ቢሆንም፣ መሬቱን ማግኘት ባለመቻሉ ተመላሽ ሆኗል ተብሏል፡፡ከአዲስ አበባ ከተማ ወደ ባህር ዳር በሚወስደው መንገድ ከእንጦጦ ተራራ ጀርባ የሚገኘው የገርቢ ወንዝ፣ ለአዲስ አበባ ከተማ ሕዝብ ንፁህ ውኃ አቅርቦት ትልቅ ድርሻ ይኖረዋል ተብሎ ከታቀደ ከ15 ዓመት በላይ ሆኖታል፡፡ ነገር ግን ባለፉት ሁለት ዓመታት ይህንን ፕሮጀክት ለማስጀመር ብዙ መንገድ የተኬደ ቢሆንም፣ ለዚህ ፕሮጀክት የሚሆን 146 ሚሊዮን ዶላር ከቻይና ኤግዚም ባንክ ተገኝቶ ነበር፡፡ ይህንን ፕሮጀክት ዕውን ለማድረግ መንግሥታዊው የውኃ ሥራዎች ዲዛይንና ቁጥጥር ኮርፖሬሽን በ72 ሚሊዮን ብር ለመሥራት የተስማማ ሲሆን፣ ግንባታውን ደግሞ የቻይናው ሲጂሲኦሲ በሦስት ቢሊዮን ብር ለማካሄድ ስምምነት ተፈራርሞ ነበር፡፡ነገር ግን የፕሮጀክቱ ዲዛይንና አስፈላጊው ጥናት በሙሉ የተካሄደ ቢሆንም የኦሮሚያ ክልላዊ መንግሥት ለግንባታ፣ ውኃው ለሚተኛበት፣ የውኃ ማጣሪያ ጣቢያ ለሚገነባበት እንዲሁም በአጠቃላይ ለውኃ ተፋሰስ የሚሆን መሬት ከሰው ንክኪ ነፃ አድርጎ ባለማስረከብ ለፕሮጀክቱ የተገኘው የውጭ ምንዛሪ ተመላሽ ሆኗል፡፡ የከተማው አስተዳደር መሬቱን በወቅቱ ባለማስረከቡ ብድሩ ባለፈው ሳምንት ግንቦት 8 ቀን 2010 ዓ.ም.  የመጠቀሚያ ጊዜው አልፏል፡፡ ግንባታውን ለማካሄድ ውል የተፈራረመው የቻይናው ኩባንያ 30 በመቶ (50 ሚሊዮን ዶላር) ተከፍሎት ወደ ሥራ ለመግባት ጥረት ቢያደርግም፣ በሰንዳፋው የዘመናዊ ቆሻሻ ማስወገጃ ቃጠሎ ትምህርት የቀሰመው የአዲስ አበባ ከተማ አስተዳደር ለኮንትራክተሩ ገንዘብን ለመልቀቅ አልደፈረም፡፡ ምክንያቱም በ56 ሚሊዮን ዩሮ ወጪ የተገነባው የሰንዳፋ ቆሻሻ ማስወገጃ በኦሮሚያ ክልል ተከስቶ በነበረው ተቃውሞ በርካታ ማሽኖች ተቃጥለው ከአገልግሎት ውጪ ሆኗል፡፡ በዚህ ምክንያት የገርቢን ግዙፍ ፕሮጀክት ለማካሄድ የኦሮሚያ ክልላዊ መንግሥት ተሳትፎና የሕዝብ ይሁንታ መገኘት አለበት በሚል መነሻ፣ የአዲስ አበባ ከተማ አስተዳደር ወደ ሥራ ከመግባት ብድሩ መጠቀሚያ ጊዜ ቢያልፍበት ይሻላል የሚል አቋም መያዙን ምንጮች ለሪፖርተር አረጋጋጠዋል፡፡ ብድሩን የተፈራረሙት የገንዘብና ኢኮኖሚ ትብብር ሚኒስቴርና የቻይና ኤግዚም ባንክ በመሆናቸው፣ የአዲስ አበባ ከተማ አስተዳደር ለገንዘብና ኢኮኖሚ ትብብር ሚኒስቴር በጻፈው ደብዳቤ ብድሩ የሚራዘምበት መንገድ እንዲፈለግ ጠይቋል፡፡ ሚኒስቴሩ ለኤግዝም ባንክ የብድር ማራዘሚያ ጥያቄ ቢያቀርብም እስካሁን ምላሽ አለመገኘቱን ምንጮች ገልጸዋል፡፡‹‹የሦስተኛው መጠጥ ውኃ ፕሮጀክት›› አካል የተባለው የገርቢ ግድብ በሦስት ዓመታት ውስጥ ግንባታው ተጠናቆ በቀን 73 ሺሕ ሜትር ኩብ ውኃ ለከተማው ነዋሪዎች ያቀርባል ተብሎ ታስቦ ነበር፡፡ ፕሮጀክቱ ከአዲስ አበባ በተጨማሪ በኦሮሚያ ክልል ለሱሉልታና አካባቢው፣ ንፁህ የመጠጥ ውኃ ያስገኛል ተብሎም ነበር፡፡ ነገር ግን ፕሮጀክቱ ላለፉት ሦስት ዓመታት አጋጥሞ የነበረው የፀጥታ መደፍረስ ባሳደረው ጠባሳ በተፅዕኖ ሥር እንዲወድቅ ተገዷል፡፡ የአዲስ አበባ ውኃና ፍሳሽ ባለሥልጣን ዋና ሥራ አስኪያጅ አቶ አወቀ ኃይለ ማርያም በዚህ ጉዳይ ላይ አስተያየት እንዲሰጡ በተደጋጋሚ ሙከራ ቢደረግም አልተሳካም፡፡ 